Nott’e lugore

Fid’una ’e cuddas nottes de lugore
chi attini a sos coros su disizu
d’essìre cun amigos a passizu
fentomende istorias d’amore.

Su chelu fit lughente che isprigu
e i sa luna in mesu chelu tunda
andaiat serèna vagabunda
che femmina chi chircat un’amigu.

Cun umbras e cun lughes sa costera
silenziosa e frisca cumpariada
e s’istradone càndidu lughiada
che una luminosa camminera.

Fit tantu tranquilla sa nottada
chi non tremiat nè filu nè foza;
s’anima solu sentiat sa oza
d’esser da ogni pena liberada;

E d’andare comente i sa luna
mirende ateros lògos mai bios,
luntanos dae custos montes mios
in chirca de un’atera fortuna.